REGOLAMENT TAL-KUNSILL (KE) Nru 941/2006
ta’ l-1 ta’ Ġunju 2006
li jemenda r-Regolament (KE) Nru 51/2006, fir-rigward tal-putassu u l-aringi
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament tal-Kunsill (KE) Nru 2371/2002 ta' l-20 ta' Diċembru 2002 dwar il-konservazzjoni u l-isfruttar sostenibbli tar-riżorsi tas-sajd skond il-Politika Komuni għas-Sajd (1), u b'mod partikolari l-Artikolu 20 tiegħu,
Wara li kkunsidra l-proposta mill-Kummissjoni,
Billi:
(1)
Ir-Regolament tal-Kunsill (KE) Nru 51/2006 (2) jiddetermina għall-2006 l-opportunitajiet ta' sajd u l-kundizzjonijiet assoċjati magħhom għal ċertu ħażniet ta' ħut u gruppi ta' ħażniet ta' ħut, applikabbli fl-ilmijiet tal-Komunità u, għall-bastimenti Komunitarji, f'ilmijiet fejn hemm rekwiżiti ta' limiti ta' qbid.
(2)
B'segwitu tal-konsultazzjonijiet bejn il-Komunità u l-Gżejjer Faroe fit-23 ta' Frar 2006, intlaħaq arranġament dwar l-aċċess reċiproku għall-istokkijiet tal-putassu u l-aringi fiż-żoni ta' sajd ta' xulxin. Dan l-arranġament għandu jiġi implimentat.
(3)
Ġialadarba l-bastimenti li ramaw għall-marlozz bl-għeżul fid-Diviżjonijiet ICES VIa, b u VII b, ċ, j, k u s-subżona XII ma kinux implikati fil-prattiki tas-sajd li wasslu għall-projbizzjoni ta' l-użu ta' l-għeżul f'dawk iż-żoni, huwa xieraq li dan is-sajd jitħalla jissokta b'deroga mill-projbizzjoni.
(4)
Il-Komunità għamlet konsultazzjonijiet man-Norveġja dwar il-ġestjoni tas-sajd dwar il-ħażna tar-Riproduzzjoni ta' Aringi Norveġiżi tar-Rebbiegħa (Atlanto-Scandian) fl-Atlantiku tal-Grigal, b'mod partikolari, fir-rigward ta' arranġamenti għal-liċenzji, li għandhom jiġu implimentati.
(5)
Ir-Regolament (KE) Nru 51/2006 għandu għaldaqstant jiġi emendat skond dan,
ADOTTA DAN IR-REGOLAMENT:
Artikolu 1
L-Annessi IA, IB u IV tar-Regolament (KE) Nru 51/2006 għandhom jiġu emendati skond l-Anness ma' dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u huwa direttament applikabbli fl-Istati Membri.
Magħmul fil-Lussemburgu, nhar l-1 ta’ Ġunju 2006.